Κρίστα Βολφ

Η Κρίστα Βολφ (Christa Wolf, 18 Μαρτίου 1929 - 1 Δεκεμβρίου 2011) ήταν Γερμανίδα κριτικός λογοτεχνίας, μυθιστοριογράφος και δοκιμιογράφος. Ήταν μία από τις πιο γνωστές συγγραφείς της πρώην Ανατολικής Γερμανίας.

Βιογραφία
Γεννήθηκε το 1929 ως Κρίστα Ίλενφελντ στο Λάντσμπεργκ, το οποίο σήμερα είναι το Γκόρζουφ Βιελακοπόλσκι της Πολωνίας. Από το 1949 έως το 1953 σπούδασε γερμανική λογοτεχνία στην Ιένα και στη Λειψία. Έγραψε τη διδακτορική της διατριβή με επιβλέποντα τον Χανς Μάγερ με θέμα: Προβλήματα ρεαλισμού στο έργο του Χανς Φάλαντα.

Εντάχθηκε στο Ενιαίο Σοσιαλιστικό Κόμμα Γερμανίας (ΕΣΚΓ) το 1949 και αποχώρησε τον Ιούνιο του 1989, έξι μήνες πριν καταρρεύσει το κομμουνιστικό καθεστώς. Ήταν υποψήφιο μέλος της Κεντρικής Επιτροπής του ΕΣΚΓ από το 1963 έως το 1967. Τα αρχεία της Στάζι που βρέθηκαν το 1993 έδειξαν ότι εργάστηκε ως πληροφοριοδότρια (Inoffizieller Mitarbeiter) κατά τα έτη 1959-1961. Οι αξιωματούχοι της Στάζι την επέκριναν για «επιφυλακτικότητα» και έχασαν το ενδιαφέρον για τη συνεργασία της. Παρακολουθούνταν στενά για σχεδόν 30 χρόνια. Κατά τη διάρκεια του Ψυχρού Πολέμου, η Βολφ ήταν επικριτική απέναντι στην ηγεσία της Λαοκρατικής Δημοκρατίας της Γερμανίας, αλλά διατήρησε την πίστη της στις αξίες του σοσιαλισμού και αντιτάχθηκε στη γερμανική επανένωση.

Η Βολφ πέθανε την 1η Δεκεμβρίου 2011 στο Βερολίνο, όπου ζούσε με τον σύζυγό της, Γκέρχαρντ Βολφ. Ετάφη στις 13 Δεκεμβρίου 2011 στο νεκροταφείο Dorotheenstadt. Το 2018, ο δήμος του Βερολίνου χαρακτήρισε τον τάφο της ως «τάφο απόδοσης τιμής» (Ehrengrab).

Βιβλία στα ελληνικά
(1986)	Κασσάνδρα, Λιβάνης
(1996)	Μήδεια, Λιβάνης
(2003)	Τι απομένει, Γραφές
(2005)	Με σάρκα και οστά, Καστανιώτης
(2006)	Ένα πρότυπο παιδικής ηλικίας, University Studio Press
(2009)	Με άλλη ματιά, Καστανιώτης
(2009)	Μοιρασμένος ουρανός, University Studio Press
(2019)	Τι απομένει, Καστανιώτης

Παραπομπές 

Γερμανοί μυθιστοριογράφοι
Γερμανοί κριτικοί της λογοτεχνίας
Γερμανοί δοκιμιογράφοι
Ανατολικογερμανοί